
Előszó

A mai magyar nyelv alaktana (Ritkább szóalkotásmódok) módszertani segédkönyvvel a magyar szakos másodikos egyetemi hallgatóknak kívánunk segítséget nyújtani a magyar grammatika alaktana elméleti anyagának elsajátításában. A kiadvány a kérdés rövid elméleti anyagát tartalmazza. Felsoroljuk a legfontosabb alapfogalmakat, típusokat a hagyományos és a legújabb nyelvtani szakirodalom alapján. Feladatokat közlünk a ritkább szóalkotási módok típusainak s helyesírásának begyakorlására. A mellékletben az alaktan tárgyköréhez tartozó tesztet közlünk. Az ajánlott szakirodalom segít a hallgatóknak az alaktani ismeretek további tanulmányozásában.

A módszertani kiadványt használhatják a felsőbb évfolyamok hallgatói, valamint a középiskolai tanárok is.
A szóalkotás módjainak aránya napjainkban

A szóalkotási módok mindegyike részt vesz az új szavak létrehozásában, de koronként egy-egy mód háttérbe szorulhat, mások kedveltebbé válnak. A magyar nyelvben jól megfigyelhető a szóképzés és a szóösszetétel arányának változása. Az ősmagyarban, de még a középkorban is a képzés volt az uralkodó szóalkotási mód. Később az összetételek száma is lassan gyarapodott, de még a reformkori nyelvújítók is elsősorban képzőkkel dolgoztak. Az összetétel mint szóalkotási mód a XIX. század második felétől lett egyre gyakoribb, a szóképzés pedig inkább az árnyalatok, az expresszív kifejezések alkotásában (például igeképzésben) kapott szerepet. Napjainkban az arány tovább módosult az összetétel javára.

Benkő Loránd vizsgálatai alapján: a mai magyar nyelv szavainak legnagyobb része belső keletkezésű (kb. 80 %), a többi ismeretlen, idegen vagy finnugor eredetű. A belső keletkezésű szavaknak körülbelül fele képzett szó, kb. 3/8-a összetétel, 1/8-a pedig ragszilárdulással keletkezett szó. A ma keletkező összetételek között igen nagy a számuk a jelentéssűrítő összetételeknek, jellegzetes példáiként a mai magyar nyelvben meglevő tömörítő, egyúttal pontosságra törekvő hajlamnak. A mozaikszó-alkotás a második világháború után terjedt el óriási mértékben világszerte, és ma az egyik leggyakoribb az új cégek névadásánál választott szóalkotási módok között. Az utóbbi két évtizedben szinte mindegyik európai nyelvben meghatványozódott a szóösszevonások száma. 

Panaszkodnak nyelvészeink amiatt, hogy mostanság az új szavak alkotásában elburjánzott a szóösszetétel, és háttérbe szorult a szóalkotás másik fő eszköze, a szóképzés. Akadnak azonban kivételek is. Az -ó/-ő képző napjainkban is termékeny, sőt funkcióinak köre kibővült, kedvelt címalkotó eszközzé vált: Ficánkoló, a magyar televízió testnevelő (torna) műsora óvodásoknak; Lapozó, a Duna Tv lapszemléje; Kopogtató (a Kossuth Rádió országjáró riportműsora). Érdekes jelenség ezenkívül az is, hogy az új igék létrehozásában a szóképzésé a vezető szerep: bruttósít, kedvezményez stb. 

Az élet, az életkörülmények változásával változik, gyarapodik szókincsünk is, különösen mindennapi nyelvünk. Kötelességünk ápolni nyelvünket saját aktív szókészletünk bővítésével, illetve olyan új szavak kerülésével, amelyek ártalmasak lehetnek a nyelv számára, ezzel is részévé válva annak a folyamatnak, amely kiszűri az anyanyelvünkbe nem illő elemeket. 

A ritkább szóalkotási módok fogalma
Hagyományos nyelvtanaik a szóalkotás kérdéskörét az alaki szóalkotásra szűkítve szokták tárgyalni. Már a Tüzetes magyar nyelvtanban is csak a „szavak összetétele” és a „szóképzés” szerepelt az új szavak létrehozásának módjaiként [Simonyi 1895: 351–586], és ezen a felfogáson nem változtatott a majd hatvan évvel később készült akadémiai nyelvtan sem, még ha a fenti két fő szóalkotási módot kiegészítették is a fölöttébb bizonytalan státusú „a szóalkotás ritkább módjai”-val [Tompa 1961: 333–471]. Az akadémiai nyelvtan felosztásával találkozhatunk a közelmúltban megjelent, erősen keverék szemléletű Magyar grammatikában is, ahol mindössze a ritkább szóalkotási módok csoportját bővítették újabb típusokkal, tovább növelve ezzel a kategória heterogenitását [Keszler 2000: 305–345]. Nem javított a helyzeten a szóba jöhető  szóalkotási módok feltárása és rendszerezése szempontjából a Strukturális magyar nyelvtan 3. kötete sem, melyben csak a szóképzés és a szóösszetétel kapott — igaz figyelemreméltó— leírást [Kiefer 2000: 137–567].
A ritkább szóalkotási mód kifejezés eleve magába foglalja a legfontosabb jellemzőjét. Az így alkotott szavak előfordulása jóval ritkább a magyar nyelvben, mennyiségük szinte eltörpül a képzett és összetett szavaké mellett. E jelenségek szórványosak, meglehetősen különböznek egymástól, nyelvtani szabályokhoz csupán többé-kevésbé köthetők.
Jellegzetességük az is, hogy rendszerint az ide sorolható szóalkotási módok legnagyobb része csak korlátozottan sorolható a morfológiai szóalkotás módjai közé, ezért sokan nem is tekintik a morfológia részének e szóalkotási módok tárgyalását, hanem az alaktan és a szótan határsávján kezelik őket.

A ritkább szóalkotási módok típusai a szakirodalom tükrében
A szakirodalom a ritkább szóalkotási mód kategóriába különböző altípusokat sorol. A szakírók véleménye jelentősen eltérő. Különböző típusokkal és altípusokkal találkozhatunk.

Kelemen Klára munkájában a következő kategorizálást találjuk: 
1. Alaki szóalkotás
   1. 3. 1. Szóösszetétel 

   1. 3. 2. Szóképzés 

2. A mozaikszó-alkotás
3. A szóalkotás ritkább módjai 
  3. 1. Szócsonkítás 

   3. 2. Szóelvonás

   3. 3. Szóferdítés

   3. 4. Szóhatár-eltolódás

   3. 5. Szóvegyülés

   3. 6. Ragrögzülés

   3. 7. Népetimológia

   3. 8. Szóhasadás

4. Szóteremtés 
Kiss Lajos osztályozása:
1. Több morfémát érintő változások
1.1. Szóalakutánzás (Tolnát-Baranyát >) Toronyát-Boronyát; (szedett-vett >) szedett-vedett, (örökön-örökké >) örökkön-örökké
1.2. Mozaikszó
1.2.1. Mozaikszavak létrehozása
1.2.1.1. Betűszók (MÁV, ENSZ); részleges betűszók (m.hármas [emhármas] < mesterhármas ’WC–mosdó–zuhanyzó’)
1.2.1.2. Szóösszevonás (OFOTÉRT, Közért); részleges szóösszevonás (sebváltó, levlap, viszlát)
1.2.1.3. Írásbeli rövidítések feloldása (s. k. [eská], tbc. [tébécé])
1.2.2. Mozaikszavak sajátos feloldása (pl. hangalaki „szabálytalanság”-gal: höki < hk. [háká] ’harckocsi’)
1.2.3. Szavak mozaikszóként való feloldása („jelentésbelemagyarázás”): Vilma! ’Végre itt a leszerelés, megyek, anyám!’; zenetanár < znt. [zéenté] ’zászlóalj-napostiszt’
1.3. Szóvegyülés (rémít × ijeszt, borzaszt > rémiszt)
1.4. Szóhatár-eltolódás (a z|acskó > az acskó; fülnél kül(ön) > fül nélkül)
2. Párhuzamos szavak születése
2.1. Szóhasadás hangrendi átcsapással (magyar — megyer, család — cseléd)
2.2. Szóhasadás a tőváltozatokhoz kapcsolódóan (éberen — ébren, daruk — darvak, aranyat — Aranyt)
3. Egy morfémát érintő változások
3.1. A morféma hanghosszúságát nem érintő változás
3.1.1. Magánhangzó-változások
3.1.1.1. Minőségi változások (áruk > árok, gyimilcs > gyümölcs)
3.1.1.2. Mennyiségi változás (kez > kéz; Nem bííírok kimenni ’nem megyek ki’; fá > fa)
3.1.2. Mássalhangzó-változások
3.1.2.1. Minőségi változások (Tibi > Zsibi, Laci > Vaci; gyisznó > disznó)
3.1.2.2. Mennyiségi változás (nagyob > nagyobb; A kutttyát nem érdekli! ’Nem érdekel’)
3.1.3. Szótagcsere (zimó < mozi)
3.1.4. Szóferdítés (másik nyelv vagy kiejtésváltozat szerinti ejtés)
3.1.4.1. Nyelvjárásias ejtés (keves ’kevés’, lëgvár ’lekvár’, a katonai szlengben)
3.1.4.2. Idegen nyelv (kiolvasási) szabályai szerinti ejtés (lizsé ’liget’, szizsé ’sziget’)
3.2. Morfémanyújtó változás
3.2.1. Ikerítés (pici > icipici, gaz > gizgaz)
3.2.2. Hangcsoportismétlés: Lulu (< Lukács)
3.2.3. Hangbetoldás (stank ’tank’, brihi < pihi ’pihenő’)
3.3. Morfémarövidítő változás
3.3.1. Szócsonkítás (a szó/morféma eleje csonkul): Tilla (< Attila), Lia (< Amália, Kornélia)
3.3.2. Szórövidítés (a szó/morféma vége rövidül): tulaj(donos); eltáv(ozás); összetett szóban: gyak(orló)tér, gyal(ogsági)ásóképzéses rövidülés (Kat-i); kváziképzéses rövidülés: Kata(lin) ~ Kat-a
3.3.3. Gyorsbeszéd előidézte rövidülés (kéne, kén < kellene; kelmed, kend, kee < kegyelmed; asszem < azt hiszem, nemtom < nem tudom)
3.3.4. Egyszerejtés (számkivé vet > számkivet, növevény > növény)
3.3.5. Szóösszerántás (csőr < cső+orr, szás < százados) 
Papp István rendszerezése jelentősen eltér ezektől:
Külső szóalkotás
Idegen szók átvétele, meghonosítása
Nyelvjárási szavak közkeletűvé tétele
Régi szavak felújítása
Belső szóalkotás
Jelentésbeli szóalkotás (névadás, névátvitel, jelentésátvitel)
Szóalkotás alaki eszközökkel (szóösszetétel, ikerítés, szóképzés)
Korcs alakulatok (két különböző szóalkotási mód különíthető el bennük): tükörszók, népetimológia, szóhasadás, szórészek önállósulása, hangrendi átcsapás, elvonás, szóvegyülés, szócsonkítás, összerántás, betűszók) 
A. Jászó Anna-féle A magyar nyelv könyve című munkában a következő csoportosítást találjuk:

1. Mozaikszó-alkotás (betűszók, szóösszevonás, egyéb mozaikszók)

2. Szórövidülés és további képzés (szócsonkítás)

3. Szóelvonás

4. Szóhasadás

5. Szóvegyülés

6. Népetimológia

7. Tulajdonnevek köznevesülése 
A ritkább szóalkotásmódok típusai
1. Véleményünk szerint az A. Jászó Anna felosztása a legátláthatóbb, s legszemléletesebb, így a továbbiakban ennek segítségével fogjuk bemutatni a ritkább szóalkotásmód típusait. Tehát megkülönböztetünk:

2. Mozaikszó-alkotás (betűszók, szóösszevonás, egyéb mozaikszók)

3. Szórövidülés és további képzés (szócsonkítás)

4. Szóelvonás

5. Szóhasadás

6. Szóvegyülés

7. Népetimológia

8. Tulajdonnevek köznevesülése

1. Mozaikszó-alkotás (betűszók, szóösszevonás, egyéb mozaikszók)

A mozaikszó-alkotás a mai magyar nyelv egyik termékeny, új szóalkotási módja. Az egyik legújabb, más nyelvekben is nagy szerepet játszó szókészlet-gazdagítási mód, tudatos nyelvi tevékenység. A szóösszetétellel rokon eljárás. A múlt század végén bukkant föl, azóta azonban talán túlságosan is terjed. Akkor nyereségei a nyelvnek, ha alakjukkal beilleszkednek a magyar hangrendszerbe. 

A mozaikszó több szó elemeiből, mozaikjaiból áll össze. Főként a tulajdonnevek, azon belül is az intézménynevek, klubok, társaságok, hivatalok stb. nevei körében gyakoriak.

A mozaikszók három nagy csoportba sorolhatók: 

– betűszók 

– szóösszevonás 

– egyéb mozaikszók.
1.1. A betűszók
A mozaikszók három típusa közül a betűszók a leggyakoribbak. Többnyire különírandó elemek kezdőbetűiből alakulnak ki (Európai Unió – EU), de egy összetett szó elő- és utótagjának kezdőbetűiből is létrejöhettek (Magyar Államvasutak – MÁV). Esetleg egy ejtéskönnyítő magánhangzó is jelen lehet bennük. Ezek a valódi rövidítések. Csak írásban használjuk őket, beszéd közben feloldásukat kell kimondanunk. Kiejtésben gyakran ezek is szótagösszevonásnak hangzanak (pl. UNE). A valóságos rövidítések sohasem a beszédre, hanem mindig az írott szövegre vonatkoznak. Elsődleges célja nem az érthetőségre, hanem a rövidségre való törekvés. Nagy hátránya a szövegben használt rövidítéseknek az, hogy a szöveg folyamatossága megtörik, olvasása pedig nagyobb odafigyelést igényel, mert állandóan "ki kell bontani" a mozaikszót, hogy tulajdonképpen mit is jelent. MTA – Magyar Tudományos Akadémia. Csak beszédben használják a diákok a pézsé rövidítést a papír zsebkendőre. A betűszókat, ha alakjuk megengedi, összeolvassuk (például MÁV, ENSZ), másokat betűnként ejtünk (például OSZK, kft.). – Ha a rövidítéseket nem teljes alakjukban ejtjük, azokból is betűszók válhatnak: kb. (mint [kábé]), pzs (mint [pézsé]), rt. (mint [erté]), kft., bt. 
A szépirodalom – főleg a XX. századi – sem idegenkedik a betűszók használatától. Például: 
A nyanya az ágy szélén ült. Arca csupa bemetszés, ránc, barázda, rovás; csak a fogsora villogott fiatalon. Harminckét gyönyörű foga az egri SZTK-ból, vadonatúj.                          (Örkény István: Egy szoba, vályogfal, zsúpfedél) 

A tulajdonnévi betűszók minden betűje nagybetűvel írandó, még a kétjegyű mássalhangzók második eleme is. Vannak közöttük idegen eredetű szavak is, pl. NATO, CIA, KGB, WTO, WTC, OECD, UNESCO, NASA stb.

A tulajdonnévi betűszók mellett van néhány köznévi is, pl. hév, áfa, hök, tb stb. Ezek csupa kisbetűvel írandók.
Az idegen eredetű köznévi betűszókat rendszerint nagybetűvel írjuk, pl. CD, DVD.

Az, hogy a betűszók elé milyen névelő kerül, a kiejtés függvénye. Hiába kezdődik pl. mássalhangzóval az MTA szó, kiejtése emtéa, tehát az névelőt használunk előtte.

1.2. Szóösszevonás 
Nem magyar szóalkotási sajátosság. A szóösszevonás annyiban tér el a betűszótól, hogy egy betűnél nagyobb egységet őriznek meg. Itt nem csupán a kezdőbetűk olvadnak össze, hanem a teljes névnek más hangjai, szótagjai is. Ezeket régebben csupa nagybetűvel írták, 1984 óta azonban csak a kezdőbetűjük nagy. A köznévi panelszókat (így is nevezik őket) azonban csupa kisbetűvel kell írni (pl. gyes, radar, telex, kolhoz, szovhoz, kisker, közért, maszek, külker, nagyker). Közismert szóösszevonások: a Malév (Magyar Légiforgalmi Vállalat), az Ofotért (Optikai Fotó Értékesítés). Pecsa (Petőfi Csarnok), Csemadok (Csehszlovákiai Magyar Dolgozók Kulturális Szövetsége), Dédász (Dél-dunántúli Áramszolgáltató Részvénytársaság) stb. 

Szótagokból könnyebb a jelentésre következtetni, mint a betűszókból. A valódi összetétel és az összevonás érdekes keveredése mutatkozik az ofő szleng szóban, ami az 'osztályfőnök' "tömörítése". 
A nem közismert mozaikszókat célszerű első említésükkor (akár írásban, akár szóban) feloldani, hogy az olvasónak vagy hallgatónak ne kelljen találgatni. A jól sikerült alkotásokat a nyelv elfogadja. Gyakran annyira önálló életet kezd élni egy-egy mozaikszó, hogy a beszélők el is felejtik, amiből alkották. Ilyen például a köznevesült közért a 'Községi Élelmiszer-kereskedelmi Rt'-ből, és a szintén "közszavasult" maszek a 'magánszektor' szóösszetétel tagjainak kezdő szótagjaiból. Ez utóbbit az 1950-es évek elején Kellér Dezső, a jeles konferanszié alkotta. Ő tréfának szánta ezt az azóta igen elterjedt, már az argóba is beépült, kissé bizalmas jellegű szót. 

1.3. Egyéb mozaikszók 
A mozaikszó-alkotás legfiatalabb csoportja. Olyan elemek, amelyek az eredeti intézménynévből egy teljes elemet megtartanak, többnyire termék- vagy tevékenységjelölő, illetve a telephelyet megnevező szavakat őriztek meg, és csak a többi elem rövidített.  Pl.: Ceglédtej, Dunahús, Budatax Hajdútej, Albavolán. 
1.4. A mozaikszók kiejtése és néhány helyesírási tudnivaló
Helyesírásukról alapos tájékoztatót olvashatunk a Helyesírás című kötetben (390–408. o.).
· Egybeejtésre alkalmas mozaikszók (szavaknak tekintjük őket): ELTE, MÁV, MALÉV
· Egybeejtésre alkalmatlan mozaikszók (a betűk kiejtése): PM (péem), BKV (békávé), PPKE (pépékáe), MKB (emkábé)
· Az idegen eredetű mozaikszók egy részénél az eredeti kiejtés átvétele látható: FIAT, NATO
· Gyakori az idegen betűzés: CIA (sziájé), UIP (juájpi), VIP (viájpi)
· Akad olyan eset is, amikor az eredeti formát kiszorította a latinos kiejtés: UNESCO (uneszkó)
· A névelő alakváltozatát mindig az ejtés határozza meg: az ELTE, a MÁV
· A tulajdonnévi mozaikszók helyesírása: MALÉV, ELTE
· A köznévi mozaikszók helyesírása: tv (tévé), tbc (tébécé), kft (káefté)
· A nagybetűkkel írt mozaikszókban sem a betűk közé, sem a szó végére nem teszünk pontot: MTA, IBUSZ, OTP
· A toldalékot kötőjellel kapcsoljuk, kitesszük az esetleges előhangzót is: MÁV-nál, OTP-ből
· Összetételek esetén az utótagot kötőjellel kapcsoljuk az előtaghoz: IBUSZ-iroda, OTP-fiók
2. Szórövidülés (szócsonkítás)

A szócsonkítás vagy szórövidítés a nyelvújítás igen divatos szóalkotási módja volt, de már az ómagyar kori korai szórványemlékeinkben is találhatunk ilyen példákat. Személynevek esetében: Domokos – Dom.
Olykor az átvett szó is már egy rövidített változat. Ez mutatja azt, hogy ez a szóalkotási mód más nyelvben is megtalálható (pl. szituáció– szitu, saláta–sali, köszönöm – kösz, irtózatos – irtó,  tán (talán), hisz (hiszen), tulaj (tulajdonos), labor (laboratórium), pari (paradicsom), ubi (uborka), fotó (fotográfia), protkó (protézis), diri (direktor), szerkó (szerelés), tetkó (tetoválás), magnó (magnetofon).
A szócsonkítás jelensége nem ritka napjainkban sem. A rövidítések a nyelvi alakulatoknak, illetve szóképzésmódoknak érdekes, olykor szellemes és vitathatatlanul leggazdaságosabb típusát alkotják. Azonban a legtöbb így alkotott szót csak a bizalmas beszédben használjuk, nyelvhasználatban elterjedtebbek, így gyakran  inkább bizalmaskodóak, mint célszerűek. Főképp a fiatalok körében, akik ezzel a szóalkotással tréfás színezetet adnak mondandójuknak. A szóvég elhagyásával és -i képzővel való megtoldásával jött létre például a szoci (szocialista), szimpi (szimpatikus) és tini (tinédzser) szavunk. De a szó utolsó tagjának elvonását nem feltétlen követi az -i képzővel való megtoldás: prof – professzor, trafó – transzformátor, irtó – irtózatos, tulaj - tulajdonos. Érdekes szócsonkítás, amikor nem a szó végét hagyjuk el, hanem az elejét (eszpresszó alakból a presszó) vagy a közepét (kábszeres a kábítószeresből, becsszó becsületszóból, reptér, távközlés, szülinap).
A rövidített változat olykor annyira önállósul, hogy a teljes név elavul, az eredeti szó feledésbe merül. Mára például teljesen feledésbe merült 'duttyán' szavunk, de a dutyit már mindenki ismeri. Szintén többen használják a baki szót a 'baklövés' helyett és a csalit a 'csalétek' helyett. 

A becenevek alkotásában a legtöbbször előforduló szóképzési mód a szórövidítés (a megrövidített név) továbbképzése: Mária > Mar+i, Mar+csi, Mar+csa, Mar+is; Péter > Pet+i, Pe+tya, Pet+ike, Pet+us, Pet+ka.
A rövidítések a nyelvi alakulatoknak, illetve szókalkotásmódoknak érdekes, olykor szellemes és vitathatatlanul leggazdaságosabb típusát alkotják. Azonban a legtöbb így alkotott szót csak a bizalmas beszédben használjuk. 
Napjainkban ez a fajta szóalkotási mód túlságosan elterjedt, s a nyelvművelők szerint gügyögővé teszi a nyelvet, ezért érdemes kerülnünk.
3. Szóelvonás
Már évszázadokkal ezelőtt is születtek így szavak. Szóelvonásnak nevezzük azt a szóalkotásmódot, amelyben egy látszólag vagy rosszul tagolt képzésből egy addig nem létező alapszót hozunk létre. A beszélő valamely szóban szótövet és toldalékot vél fölismerni. A szótőnek kikövetkeztetett szódarab ilyenkor önálló életre kel, s némelyik a mindennapi beszédben, sőt a köznyelvben is elterjed. Éppen ezért az alkotott szó szófaja gyakran eltér az eredetiétől. Ma főleg igék alakulnak ilyen módon (olyan összetételekből vonjuk el ezeket, amelyek előtagja jelző, utótagja főnév, vagy igenév): gyorsír – gyorsírás, nagytakarít – nagytakarítás, macera – macerál, távirányít – távirányítás, bájcseveg – bájcsevegés, bérelszámol – bérelszámolás, hőszigetel – hőszigetelés. Azonban a legtöbb így keletkezett igét erőszakoltnak, szokatlannak érezzük, a köznyelv is húzódozik használatától. Így keletkezett régebben kóbor (a 'kóborol' igéből) és dac (a 'dacos' melléknévből, a gyárt igéből a gyár főnevünk, a szóvégi -t elemet ugyanis képzőnek vélték, s elhagyták, azaz elvonták a szótól. Az így létrejött alakulatokat képzett és összetételi tagként is használjuk. Erre a legismertebb példa a még a nyelvújítás korában "felfedezett szótő", a tan (a 'tanít, tanul' igéből). Ez ma már szóösszetételek előtagjaként (tantárgy, tandíj, tanév stb.) és utótagjaként (állattan, nyelvtan, hőtan stb.), valamint képzett szóként (tanár) is megtalálható. 

A szóelvonás ritkább módjai közé tartozik a szóösszetétel egyik tagjának elvonása. Így alkotott, bizalmas stílusrétegű szó például a 'főtörzsőrmester'-ből a főtörzs, nagytakarítás – nagytakarít; gépírás – gépír, automobil – autó, trolibusz – troli, miniszoknya – mini, autóbusz – busz. 
A hivatásos nyelvművelők nem ajánlják ezt a szóalkotási módot.
4. Szóhasadás

Egy szónak két vagy több alakváltozata él egymás mellett, de ezek a jelentések bizonyos idő elteltével eltérnek egymástól – ez a folyamat a szóhasadás. 
A szóhasadás az a folyamat, melynek eredményeképpen egy szó két, esetleg több alakváltozatra bomlik, s az alakváltozatok között részleges vagy teljes jelentéskülönbség alakul ki. Ma már nem jellemző szóalkotási mód, de a nyelvtörténetben számos példát tartunk számon. Így alakult ki pl. a család/cseléd szópár, amely szláv kölcsönzés. További példák: ebédelő/ebédlő, fia/fiúja, daruk/darvak, kara/karja. 

Ezt nevezzük párhuzamos alak- és jelentésváltozásnak. Így keletkeznek a hangrendi párhuzamok is: ez-az, ilyen-olyan stb., valamint igen gyakori a hangtani különbség egy szó két változata között, ami jelentésbeli különbséget eredményez. Erre számos példa található nyelvünkben: toboz – doboz, dulakodik – tülekedik, perem – prém, vacak – vacok, fia – fiúja, eszetlen – esztelen, vége – végje. 

Bekövetkezhet szóhasadás toldalékolt tövek között is. Különböző szótőváltozatokhoz előhangzós vagy előhangzótlan változatban kapcsolódik ugyanaz a toldalék, és a két változat mást jelent: gondtalan – gondatlan, ízetlen – íztelen. Szóhasadás jöhet létre akkor is, amikor ugyanannak a tőnek más-más változatához kapcsolódik azonos toldalék: nője – neje, borja – borjúja, ébren – éberen.
Bár ez a szóalkotási mód korántsem csak az utóbbi évtizedekre jellemző, hanem sokszor évszázados nyelvi folyamatok következménye, ma is keletkeznek ily módon szavak. Nemrég különült el például a pacskolás és a paskolás, valamint a magános és a magányos szó jelentése vagy jelentésárnyalata. 
5. Szóvegyülés, keverékszók (contaminatio)

Amikor két azonos vagy rokon jelentésű szó hangalakjának keveredésével új szó jön létre, és ezek jelentése hasonló vagy megegyező az eredeti szavakéval, akkor szóvegyülés (idegen szóval kontamináció) történik. Pl.: csupa + kopasz = csupasz, csokor + bokréta = csokréta, zavar + kerget = zargat, ordít + kiabál = ordibál, motor + hotel = motel. Eredetileg akkor keletkeztek, amikor egy szóalak fölidézésének pillanatnyi zavara közben két azonos vagy rokon értelmű szó egyszerre jutott a beszélő tudatába, s a hangalakok kimondásakor összekeveredtek. Az effajta szóalkotás (a szóvegyülés) nem szolgálja az új fogalmak megnevezését. Tudatosan is alkothatunk keverékszókat, tréfás céllal. Némelyik így keletkezett szó a köznyelvben is elterjedt: csokréta, ordibál, motel. Ily módon jött létre a grapefruit magyar neve, a citrancs (ez viszont tudatosan alkotott, új fogalom!). A szóvegyülés útján keletkezett szavak akkor értékesek és hasznosak, ha mást jelentenek, mint alkotóelemeik. 

A keverékszók másik formája, amikor magyar szótőhöz különféle idegen elemeket, képzőt fűzünk. A nyelvi játék, a humor, a megszokottól való eltérés hozza létre őket. Nemcsak tréfás hangulat az így keletkezett szavak eredménye, hanem egy árnyaltabb jelentést is ad a szónak. Például a gyengus (latin -us képző) szóban benne van az is, hogy a beszélő tréfásan, kedveskedve teszi megjegyzését. Ilyen keverékszó továbbá a szintén latin hatást mutató bolondéria, amely 'bolondos szeszély, hóbort'-ot jelent, és stílusértéke kissé bizalmas, ahogya keverékszóké általában. De nemcsak a latinból veszünk át ilyen képzőket, hanem más nyelvekből is. A rendicsek például szlávos képzés a 'rendben van' kifejezésből. 

Az előbbi típustól el kell különítenünk azt a szóalkotási módot, amikor két különböző jelentésű szó hangalakjából keletkezik egy új, harmadik szó, melynek jelentése is eltér az előző szavakétól. Ilyen például a cső és az orr szavakból alkotott csőr, a citrom és a narancsból a citrancs, amelyet az ismert gyümölcs, a grépfrút elnevezésére alkottak. A szakirodalom összerántásnak is nevezi ezt a jelenséget. Szintén szóösszerántással keletkezett a La Manche csatorna alatt levő alagút neve, a csalagút (csatorna + alagút) szavunk.
6. Népetimológia (szóértelmesítés) és szándékos szóferdítés
Az a jelenség, amikor a beszélők a számukra idegen, kikövetkeztethetetlen elemekből álló szavakat a maguk számára értelmesítik, érthetővé teszik oly módon, hogy már meglévő elemekhez hasonlítják őket. Ez ma is kevéssé termékeny szóalkotási mód, azonban az egyik legérdekesebb és legszínesebb szóalkotási módja nyelvünknek. Magyar szavak esetében többnyire csak a szóalakot változtatja meg, néha el is torzítja. (pl. helikoffer a 'helikopter' szóból). 

Ennek formái:
1. a hangalak változtatása: az emfatikus (érzelemmel színezett) ejtés, a nyelvjárasias ejtés, a henye ejtés és a hangbetoldás;
2. az idegen nyelv szabályai szerint ejtés (diákok körében igen közkedvelt); 
3. hasonló hangzású szóvá alakítás, szójáték. 
Ez utóbbit tulajdonképpen a jelentésbeli szóalkotáshoz, a jelentésátvitelhez is sorolhatnánk. Ennél a szóalkotási módnál (hasonló szóvá alakítás) sajnos gyakran kakofemizmus (valamely fogalom lebecsülő, gyakran durva kifejezése) figyelhető meg. A szójáték célja viszont a humorkeltés. Záporjóska (a 'Zaporozsec' autótípus nevének magyarítása, ez humorkeltés és könnyebb kiejtés céljából), Zup ('7 Up' üdítőital márkája), Zsiga ('Zsiguli' autótípus), tubarózsa (a latin 'tuberosa'-ból), káptalan (a szintén latin 'capitulum'-ból), kárókatona ( a török 'qara qatna'-ból, jelentése fekete madár), számszeríj (a szláv 'samostrel'-bol, jelentése magától lövő). 
Az önkéntelen népetimológiát nem választhatjuk el a szándékostól. Ez utóbbi sokszor tréfás, gúnyos célzatú. Pl.: nyugdíjas – nyögdíjas, televízió – televíziló, agronómus–ugrómókus. Ha nem élünk vissza a szóértelmesítés használatával, sajátos hangulattal színezi beszédünket. Ezek a játékos alakulatok módjával használva nincsenek ártalmára nyelvünknek.
7. A tulajdonnevek köznevesülése
Jellegzetes tárgyak, találmányok, ruhadarabok, mértékegységek gyakran kapják nevüket viselőjükről, alkotóikról, származási helyükről. Ezek a tulajdonnevek a gyakori használat során köznévvé válnak, idővel elhomályosul tulajdonnévi voltuk. Helyesírásunk kis kezdőbetűvel jelöli. Pl.: Julius Caesar nevét az ókori világ összekapcsolta az uralkodás fogalmával így lett nevéből a császár, Greta Garbó – ruhadarab> garbó, Earl of Cardigan > kardigán, Gustav Jäger – ruhadarab jégeralsó, Gerbeaud (zserbó 'sütemény', Gerbeaud Emil budapesti francia cukrász nevéből), MacAdam (makadám 'kövesút, szilárd alapú útburkolat', J. L. MacAdam skót mérnök nevéből) Mansard (manzárd 'padlástér beépítésű tetőtípus', Fr. Mansard francia építész nevéből), Panama (panama 'sikkasztás, csapás'), viganó (Maria Vigano olasz táncosnő), mecénás (Maecenas római patrícius), huligán (Hooligan londoni bandavezér), watt (James Watt, a teljesítmény mértékegysége), röntgen (Röntgen), dízel (Diesel), pasztőrözni (Pasteur) stb.
Gyakorlatok
1. Hozzon legalább egy példát a számítástechnika nyelvéből újabb, a népetimológia elvén, de szándékos szóalkotással létrehozott szóra! 

2. Írja be az alábbi mondatok dőlt betűvel kiemelt szavait a táblázat megfelelő helyére! Egy-egy szót több helyre is be kell írni. 

· A tubarózsa gumós növény, amely nincs is rokonságban a rózsával, de szép csokréta készíthető belőle, és az illata bódító, mint a liliomféléké általában.

· Nem akarlak zargatni, de miért használsz olyan szavakat, hogy telcsi, és mit jelent az SMS? Hozzám képest mindenki prof a telefonos ügyekben. 

· A film már kapható videón, hamarosan megjelenik DVD-n, a forgatásról készült fotókat az XXL Galériában állítják ki.

· A trafó nemcsak az áramfejlesztő, hanem egy kortárs művészeteket bemutató intézmény neve is.

· Az FTC szépen szerepelt, de a Rába ETO Kába ETO-ra válthatna az NB I utolsó helyére kerülvén.

3. Milyen ritkább szóalkotási módokra talál példát az alábbiakban?                                    

Dimbes-dombos, pulcsi, tévé, TESz., főigazgat, garbó, ugrabugrál, kb., ejnye-bejnye, oszifő, MÁV, icipici.
4. A szóalkotásnak mely módjával jöttek létre az alábbi – újabb keletkezésű –szavak?

Infó, ÁNTSz, videofon, bevalláserkölcs, hullámlovagol, telefere, APEH, multi, kényszernyugdíjaznak, hantapolitika, spinédzserek.
5. Állapítsa meg, hogy az alábbi szavakat milyen szóalkotási móddal alkották!

FTC, uncsi, Mokép, zaba, tbc, szoci, Ukrszocbank, kp, ordibál, távirányítás, ENSZ, gyorsír, sekély, Épszöv, naci, taps, KMTF, csokréta, szitu.
6. Határozza meg, milyen szóalkotási módszerrel jöttek létre az alábbi szavak!

Főigazgat, tubarózsa (latin tuberose), család–cseléd, KMTF, az ongora, csekély–sekély, csokréta, ELTE, szakdolgozik, éltében, szaru–szarv, MTA, ép–épp, az acskó, távirányít, citrancs.
7. Válassza ki az igaz állításokat!
a. A mozaikszók egyik fajtája a rövidítés.

b. A mozaikszókhoz sorolhatók a kimondásra szánt rövidítések (pl. kábé), de a rövidítések általában (pl. km) nem.

c. Épp fordítva: a mozaikszókat lehetne besorolni a rövidítések közé.

d. A mozaikszót meghatározott szabályok alapján kimondjuk, a rövidítéseket nem az írott alak alapján ejtjük ki, hanem az eredeti, hosszabb formát mondjuk, vagyis feloldjuk a rövidítést (pl. km » kilométer, vö. » vesd össze!). 
8. Melyik nem illik a sorba: id., fszt., Ny, tv? Miért?
9. Melyik szó, illetve szerkezet rövidítése különbözik a többitől: annyi mint, centiméter, saját kezűleg, doktor? Mi a különbség?
10.  Melyik állítás nem igaz a szórövidülésre (vagy szórövidítésre) és a szóelvonásra, illetve ezek kapcsolatára?
a. A lényeg azonos, mindkét szóalkotásmód esetén az eredeti szó alakja rövidebb lesz.

b. Rövidülés esetén nem lehet szabályba foglalni, hogy mennyivel lesz rövidebb a szó.

c. A szóelvonás esetén sincs szabály arra, hogyan csonkul a szó.

d. A szóelvonásnál nemcsak a végét vághatjuk le a szónak, hanem az első részét is (pl. sokszoroz > szoroz).
11. Ragszilárdulással keletkeztek az alábbi szavak, mégis van köztük egy, amely nem illik teljesen a sorba. Melyik az, miért más, mint a többi? Mögött, alatt, félsz, valószínűleg, rögtön, reggel.
12.  Milyen az, aki gyarlandó? Milyen szóalkotásmóddal keletkezett ez a szó?
13. Gyakran a fajok keresztezésénél az új fajt a keresztezett fajok nevéből "összeollózott" szóval nevezik el, például a viza és a kecsege kereszteződése a vicsege nevet kapta. Hogyan neveznétek el?
a. ocelot + puma =

b. köszméte + ribizli =

c. citrom + narancs =

d. nyúl + macska =
14. Élelmiszereknél is előfordul hasonló. 
a. Például a hotdog magyarítására szolgált: virsli + kifli = ...........................

b. Újabban pedig kapható a sajt + virsli = 
15. Milyen elemekből, milyen szóalkotásmóddal keletkezett a pokémon és a pokédex (pokémonkódex)?
16. J. K. Rowling Harry Potterről szóló regénysorozatában az írónő és a fordító óriási találékonysággal, különféle szóalkotásmódokat használva és kombinálva hoztak létre új szavakat. 
Milyen szóalkotásmódokkal jöttek létre a regény egyes szavai? 

a. M.A.J.O.M. 

b. cikesz 

c. Frics 

d. Abszol út 

e. hopp-por 

f. gyanuszkóp 

g. Hóborc 

h. Kupor
17. Hogyan keletkezett a dzseki szó?
18. Melyik a kakukktojás?
. szállva, várva, tárva, árva, sírva

a. félve, kérve, sérve, menve, kiérve

b. teendő, leendő, esendő, esztendő, illendő

c. edző, hírvivő, szövő, ernyő, rendező 

d. kelni, kölni, törni, merni, bömbölni
19. Gyűjtsön 3 -enc képzős szót, amely k-val kezdődik!
20. A rejtvény kék oszlopában Matthew Tindal vallásbölcselő szállóigéje olvasható akkor, ha a meghatározásoknak megfelelő rövidüléssel és gyakran továbbképzéssel létrejött szavakat beírják a vízszintes sorok kiemelt helyére.
	1.
	 
	 
	 
	 
	 
	 
	 
	 
	 
	 

	2.
	 
	 
	 
	 
	 
	 
	 
	 
	 
	 

	3.
	 
	 
	 
	 
	 
	 
	 
	 
	 
	 

	4.
	 
	 
	 
	 
	 
	 
	 
	 
	 
	 

	5.
	 
	 
	 
	 
	 
	 
	 
	 
	 
	 

	6.
	 
	 
	 
	 
	 
	 
	 
	 
	 
	 

	7.
	 
	 
	 
	 
	 
	 
	 
	 
	 
	 

	8.
	 
	 
	 
	 
	 
	 
	 
	 
	 
	 

	9.
	 
	 
	 
	 
	 
	 
	 
	 
	 
	 

	10.
	 
	 
	 
	 
	 
	 
	 
	 
	 
	 

	11.
	 
	 
	 
	 
	 
	 
	 
	 
	 
	 

	12.
	 
	 
	 
	 
	 
	 
	 
	 
	 
	 

	13.
	 
	 
	 
	 
	 
	 
	 
	 
	 
	 

	14.
	 
	 
	 
	 
	 
	 
	 
	 
	 
	 

	15.
	 
	 
	 
	 
	 
	 
	 
	 
	 
	 

	16.
	 
	 
	 
	 
	 
	 
	 
	 
	 
	 

	17.
	 
	 
	 
	 
	 
	 
	 
	 
	 
	 

	18.
	 
	 
	 
	 
	 
	 
	 
	 
	 
	 

	19.
	 
	 
	 
	 
	 
	 
	 
	 
	 
	 


1. Jeges finomság.

2. A beszélő bizonytalanság kifejező módosítószó rövidült változata, amely az úgy találom főmondatból származik.

3. Légikikötő, előtagjában elvonással.

4. Ízletes - rövidülve és -csi képzővel becézve.

5. Figyelj!

6. Szlengben: öltözék.

7. Tetoválás.

8. Magnetofon.

9. Esti étkezés rövidüléssel és továbbképzéssel.

10. Olyan áramforrás, amely a kémiai energiát villamos energiává alakítja.

11. Postai értékcikk, van képes változata is - előtagjában rövidüléssel.

12. Olyan kis édes! - modoros becézés a cukor- tő rövidüléséből.

13. Testvér.

14. Amerikai pénz (továbbképzéssel).

15. Fénykép.

16. Rövidült birtokos.

17. Dohányáru becézve.

18. Itt végzik a kísérleteket és a vizsgálatokat (csak rövidüléssel).

19. Rövid köszönet.

Melléklet

A szóképzés 

1. Írjon példát a következő képzőkre!
a. műveltető igei:

b. visszaható igei:

c. szenvedő igei:

d. ható igei:

e. gyakorító igei:

f. mozzanatos igei:

g. igéből névszót képesség, tulajdonság:

h. igéből névszó a cselekvés folyamata:

i. névszóból névszót foglalkozás:

j. névszóból névszót mértéket jelölő:

2. Válassza ki az igaz állításokat! 

a. A képző új szót hoz létre.

b. A képző ugyanahhoz a szótári szóhoz tartozó szóalakot hoz létre. 

c. A képző mindig megváltoztatja a szófajt.

d. A képző megváltoztathatja a szófajt.

e. Képzőből állhat több egymás után.

f. A képző része a szó paradigmájának.

g. Szabályosan a képzőket követhetik jelek és ragok.

3. Írjon példát a következő képzőkre a származék-szóban aláhúzással kiemelve! 
a. igéből igét képző:

b. névszóból igét képző:

c. igéből névszót képző:

d. névszóból névszót képző:

e. igenévképző:

4. Melyik betűjelű képzőhöz tartoznak az alábbi elnevezések? Írja le a párokat! 

1. denominális nomenképző

2. deverbális verbumképző

3. denominális verbumképző

4. deverbális nomenképző

Párok: 1 - ... , 2 - ... , 3 - ... , 4 - ... 

5. Alkossa meg a fut- tőből a következő származékokat! elvont főnév:

a. műveltető ige:

b. főnévi igenév:

c. a cselekvéssel összefüggő foglalkozásnév:

d. folyamatos melléknévi igenév:

6. Írjon példát az -s névszóképzővel a következő jelentésű származékokra! 

a. a tőben lévő tárggyal kapcsolatos foglalkozásnév:

b. a tőben lévő dologgal való ellátottság:

c. a tőben lévő tulajdonsággal kis mértékben való rendelkezés:

d. a tőben megjelölthöz hasonló:

e. gyűjtőnév:

7. Írjon egy-egy példát a mozaikszók két típusára! 
8. Hozzon újabb példát arra a szóalkotásmódra, amellyel a nyelvújítás korában a taps, cím, gyár, táv szavak is keletkeztek! Nevezze meg a szóalkotásmódot is!
9. Hogy nevezzük azt a szóalkotásmódot, amellyel a következő szavak/szóalakok létrejöttek? Helyezze mondatba a szavakat! 

a. köröző : körző
b. daruk : darvak
c. gyorsak : gyorsok
A szóalkotásmód neve: ........................................

A szóösszetétel

1. Az alárendelő összetett szavak milyen csoportjaiba sorolhatók az alábbi szavak? 
· 
atomerőmű 

· semmittevő 

· hófödte 

· vámvizsgálat 

· napraforgó 

· kétnyelvű 

· csigalépcső 

· eszeveszett 

· gyorsvonat 

· partraszállás 

· magvaváló 

· motorcsónak 

· egynapi 

· tagbaszakadt 

· vendéglátóipa

2. Írja le helyesen az alábbi mellérendelő összetett szavakat! 

· ideoda 

· hírneves 

· ugribugri 

· többékevésbbé 

· irulpirul 

· csihipuhi 

· rúgkapál 

· dimbesdombos 

· híreneve 

· hányaveti

3. Írja le helyesen az alábbi összetett szavakat! 

· anyagcsereviszgálat 

· ádámcsutka 

· fényárnyjáték 

· mátyástemplom 

· kerekasztalkonferencia 

· nyelvtanházifeladat 

· herkuleserejű 

· rézaranyötvözet 

· pálfordulás 

· hidegvízcsap
4. Válassza ki azokat a kategóriákat, halmazokat, amelyekbe a szóösszetétel besorolható! 

a. a szókincs gyarapodásának módjai

b. belső forrású 

c. külső forrású

d. szóteremtés

e. szóalkotás

f. gyakori szóalkotási mód

g. ritkább szóalkotási mód
5. Válassza ki az igaz állításokat! 
· A szóösszetétel állhat egy, két, három vagy több tagból.

· A szóösszetétel - függetlenül attól, hogy hány tagból áll - közvetlenül mindig előtagra és utótagra bontható.

· A szóösszetételeknek vannak olyan csoportjaik, amelyek szintagmákból származtathatók: szintagmákra vezethetők vissza, illetve azok mintájára jönnek létre.

· Minden mellérendelő összetett szó szintagmából származik.

· Minden figura etimologica beilleszthető az ismétléses mellérendelő összetett szavak közé.

· Az ikerszók mindkét tagja önálló szó is lehet.

· Ha két szó nem nyelvtani kapcsolata, hanem pusztán egymásutánisága alapján forr össze, akkor a szervetlen szóösszetételek közé soroljuk az összetételüket.

· Az alárendelő szóösszetételek (a jelentéssűrítő vagy -tömörítő összetételt most nem számítva) ugyanolyan típusokra bonthatók, mint az alárendelő szintagmák.

· A mellérendelő szóösszetételek vagy jelöltek, vagy jelöletlenek.

· A mellérendelő szóösszetételek vagy szoros, vagy laza kapcsolódásúak.

· A szoros összetételt mindkét tagján toldalékoljuk.

6. Helyezze el az alábbi összetett szavakat a táblázatban! Egészítse ki a táblázatot a hiányzó kategóriákkal! 

ábécé, könyökvédő, innen-onnan, botcsinálta, rosszullét, külön-külön, hangosfilm, hébe-hóba, szélmalom, egyszeregy, mitugrász, eszeveszett, búbánat, rózsahimlő, koromsötét, árvíz, bim-bam, nono, körös-körül, keljfeljancsi, ellentmond, szívrepesve, él-hal, hálistennek, icipici, faág, folyton-folyvást, hegyes-völgyes, mégiscsak, nyögvenyelős, gizgaz, szarvasbőgés, mennydörög, kézzelfogható, bombabiztos, nehogy, hetedhét, alkotóelem, sír-rí, reményvesztett, ripsz-ropsz, gondterhelt, kétrészes

	Szerves szóösszetétel
	Szervetlen szóösszetétel

	Alárendelő szóösszetétel
	Mellérendelő szóösszetétel

	3.
	


7. Indokolja meg, miért minősítjük szóösszetételnek, azaz miért írjuk egybe a B) oszlop szavait! Segítségképpen vesse össze az A) oszlop megfelelő szavával!

	 
	A)
	B)

	a)
	zenét szerző
	zeneszerző

	 
	Indoklás: 
	 

	b)
	két hónapi
	kéthavi

	 
	Indoklás: 
	 

	c)
	három szög
	háromszög

	 
	Indoklás:
	 

	d)
	egytől egyig, szebbnél szebb
	nőttön-nő, réges-régi

	 
	Indoklás:
	 

	e)
	ezüst nyaklánc
	ezüstlánc

	 
	Indoklás:
	 


8. Írja le helyesen az így felépülő szavakat! 

· gép + kocsi + alkat + részeket =

· idegen + nyelv + tudás =

· idő + járás + jelentés =

· használt + ruha + kereskedés =

· koordináta + rend + szer =

· koordináta + tengely =

· kosár + labda + válogatott =

· jobb + kéz + szabály =

· meleg + víz + forraló =

· jövedelem + ki + egészítés = 
9. A szóösszetétel melyik típusára érvényesek - külön-külön - a megállapítások? A válasz vagy egy típus, altípus megnevezése, vagy: egyikre sem, illetve mindegyikre.
A. Alkotásának egyik módja, hogy a nyelvben már meglévő szó mintájára egy hozzá hasonló új hangsort hozunk létre, és a kettőt együtt, egy szóként használjuk.

B. Két szóalak valódi mellérendelő kapcsolata, amelyben hangtani játék is érvényesül, mivel a tagok nagyon hasonló hangzásúak.

C. Idetartoznak az összeforrt állandósult szókapcsolatok.

D. A szintagmánál bonyolultabb, nagyobb szerkezetekké (pl. mondatrészletekké, mondatokká) alakíthatók át, ha jelentésüket ki akarjuk fejteni. 

10. Melyik nem illik a sorba: ágas-bogas, égen-földön, izeg-mozog? Miért?
11. Mi a különbség a limlom és a tiktak között?
12. A gizgaz szó szoros és laza ikerítés is lehet. Hozzon példát az utóbbira!
13. A tojássárgája szót több tankönyv jelölt jelzős alárendelő szóösszetételnek tartja. Bizonyítsa be, hogy a birtokos jelzős viszony jelöletlen az összetett szóban!
14. A féle, szerű megítélése eléggé problematikus, ezt tükrözi képzőszerű utótag vagy utótagszerű képző elnevezésük. Melyik tulajdonság vall képzőre, melyik utótagra?
· Önállóan nem fordulnak elő. 

· A mindenfajta és -féle élelmiszer szerkezetben a -féle az egész szót képviseli.

· A lakás- és raktárszerű épületek szerkezetben ismétlődő elemként az első összetételből töröltük (kihagytuk vagy elliptáltuk).

· A helyesírási szabályzat szerint az ész + szerű írásmódja: ésszerű.
15. Összetételt alkotnak-e az igekötők az igével? 
16. A helyesírási szabályzat mikor tekinti összetételi tagnak az igekötőt? Hivatkozzon a szabályzati pont számára is!
17. A vértest - testvér mintájára írjon legalább három olyan szóösszetételt, amelyben az összetételi tagok felcserélhetők, és így más jelentésű, de értelmes szót kapunk!
18. Mi a közös előtag?
a. -név, -orvos, -védő, -eledel

b. -búvár, -dráma, -moly, -kiadás, -szemle
19. Mi a közös utótag?
c. föld-, virág-, táj-, tolvaj-, konyha-

d. tök-, fű-, atom-, ír-, kemény-
20. Találós kérdés: 
Mióta a világ van, mindig volt,
míg a világ világ lesz, mindig lesz,
mégsem lesz esztendős ...

A választ megkaphatják úgy is, ha kiválasztják az alábbi szólistából a magyarban összetett szavakat, és a mellettük lévő betűket visszafelé (hátulról előre haladva) összeolvassák.

legalábbis (D), angolna (N), armatúra (A), alagút (L), gyógymód (O), jobbágy (E), karosszéria (T), sebváltó (H), művész (N), karikatúra ('gúnyrajz') (I), belügy (A), árkád (M)
21. Tegye rendbe az összekeveredett elő- és utótagokat!
· viharkocka

· disznóhaj

· vajkeblű

· jégvert

· gyászinduló

· puncsfőzelék

· pipacsrigó

· árvalányölés

· nászhuszár

· krumplitorta

· fekete-piros

· szűkszívű

22. Az ezermester - ezer mester mintájára gyűjtsön olyan összetett szavakat, amelyek szószerkezetként is írhatók (természetesen ez általában a jelentés megváltozásával is jár)!
23. Az alábbi képrejtvény megfejtése egy három szótagú igekötő:
[image: image1.jpg]t9-F




TOLLBAMONDÁSOK NYELVTANI FELADATTAL

Nyelvtani feladatok minden szöveghez:

1. Írja ki minden szövegből a magyar nyelv gyakori és ritkább szóalkotásmódjaival keletkezett szavakat. 

2. Elemezze a szavakat a tanult szempontok alapján. 

3. Végezze el a szövegekben kijelölt mondatok teljes nyelvtani elemzését, az eddig tanultak alapján. 

Népmeséink sorsa


Aki a gyermek és ifjúsági olvasmányok kérdését komolyan veszi, be kell 1átnia, hogy az ilyenfajta olvasmánynak nem szabad egyszerűen csak a szórakoztatás, gyönyörködtetés célját szolgálnia, hanem észrevétlenül is bele kell lopnia valamit a gyermek gondolatvilágába azokból az eseményekből, amelyek egy közösség, egy nép, egy nemzet tulajdonságai és eszményei.


Márpedig a magyar mesékben a magyarság tulajdonságai, eszményei tükröződnek vissza. Derűlátás, törhetetlen akaraterő, céltudat, szótartás, a gyengébbeken va1ó segítés és még mennyi minden olyan tulajdonság árad ezekből a mesékből, amely hiányzik belőlünk, és hiányzik abból a társadalomból is, amelyben élünk.


A népmese azonban nemcsak szórakoztat, nemcsak jellem- és er​kölcsnevelő hatása miatt jelentős, de fontos anyagot szolgáltat az ősi hitvilág ismeretéhez is. E hitvilágban a primitív népek hiedelemvilá​gának mindenütt feltalálható elemei keverednek olyanokkal, amelyek csak a keleti népek, vagy éppen csak a finnugorság világfelfogására jellemzőek. Például a magyar mesei világkép hármas felépítésében az ég, a föld és a víz képzete megvan mar az asszír - babilóniai vallásban is.


A tetejetlen vagy égig érő fa meséjében a mesehősnek a Szél, a Hold és a Nap birodalmában kell áthatolnia ahhoz, hogy célját elérje.

(Szabó T. Attila)
A megtestesült gondolat


Legjobb szellemeink a nyelvről szólván a beszélők közösségét mindenkor a nemzet egészével azonosították, a nyelvet pedig megtartó erejűnek tekintették. Az anyanyelvhez való ragaszkodás a néphez va​1ó hűségnek vált a fokmérőjévé, s a szó így az emberség hordozójává. 

Csak olyan nyelv é1het és szolgálhat igazán egy népet, amelyik az igazság hirdetésére kötelezi el magát. Amikor napjaink​ban gyakran kesergünk a nyelvi torzulásokon, akkor tudnunk kell azt is, hogy e torzulások nem véletlenül következtek el: amikor a szót az igazság elfedésére használtuk, akkor kényszerültünk a nyelvet kiforgatni természetes állapotából. Pedig tudnunk kellett volna, hogy a természetesség és igényesség édestestvérek, hogy emberül csak ak​kor szólunk, ha az igazságot mondjuk, azt pontosan közöljük, és a gondolat szépen formált köntösében jelenítjük meg.

A példákat vég nélkül sorolhatnánk.


A kérdés inkább az: mindezek tudtán mi a teendő?

Elsődleges az, hogy az anyanye1v műveléséért, tudatos használa​táért – és ha szükséges: védelméért – minden tőlünk telhetőt meg kell tenni. Hiszen a megromlott és eltorzult érintkezésformák miatt a gondolatok cseréje vált nehézkessé, olykor lehetetlenné, és vál​ságba jutott a társadalmi párbeszéd mindenféle formája. Ha ez így van, akkor be kell látni mindenkinek, hogy az anyanyelv tudatos ismerete és igényes használata nélkül lehetetlen a társadalmi együtt​é1és, bármiféle reform, szellemi megújulás. Erre a tudatosságra és igényességre viszont nevelni kell; nevelni a legkisebb közösségtől, a családtól kezdve az egész társadalomig mindenkit.

(Z. Szabó László)

A nyelvről


 Sok mindent hagy örökül egyik nemzedék a másiknak, de mind között a legfontosabb a nyelv. Ez a hagyomány hordozza az évezredekben összegyűjtött tudásunkat, közvetíti az időben, s így folytonosságot biztosít az értelmes emberi életnek. De nemcsak az ismereteinket őrzi és nyújtja át korról korra, emberről emberre, hanem ő maga ösztökél arra, hogy többet ismerjünk meg a világból: több dolognak adjunk nevet. Vagyis több dolgot érintsünk meg a gondolatunkkal. Mert a nyelv gondolat: ez tehát, ami egyedül képes birtokunkba adni a világot. A legértékesebb minden lehetséges között, mert értelmét is minden csupán akkor tárja fel, ha szavakkal kezdjük felruházni.


A nyelvet jól és szépen használni egyike a legnagyobb örömnek. Megnyugtató beteljesedést jelent, amikor valamihez pontosan illő, tartalmát hiánytalanul kifejező szót találunk. Megérteni akkor kezdünk valamit, amikor beszédünk tárgyává tesszük, s sajátunknak akkor mondhatjuk, mikor megtaláltuk a nevét.


De nem csupán beteljesít és gyönyörködtet a nyelv, hanem szabaddá is tesz. S ez a legnagyobb dolog. Miközben a tárgyához közelít – fölé is emel.


S még valami a nyelv csodái között, amit semmiképpen sem szabad említetlenül hagynunk. Legalább annyira fontos, mint minden egyéb, amiről eddig beszéltünk. Ő általa él valamely nemzet. Magunk, magyarok is. És tudnotok kell: ha a nyelv pongyolasága, botladozása a gondolat hitványulásának a jele, akkor romlása a nemzet életét veszélyezteti.

(Sánta Ferenc)

Népszokások

A Pünkösd a Húsvét utáni 7. vasárnapra, tehát az 50. napra eső ünnep. A tavaszvárásnak, a jó idő megérkezésének a napja, a virágfakadásnak ünnepe. Ezért is mondjuk májusról, hogy az év legszebb hónapja. Hogy a magyarságnak volt-e az őshazában tavaszünnepe, vagy csak itt ismerkedett meg vele, nem tudjuk. Későbbi adataink azonban valószínűsítik azt a feltételezést, hogy már a kora középkorban élt két jellegzetes szokása: a pünkösdi királyválasztás és a pünkösdi királyné-járás.

A pünkösdölés szokása ismert volt Bácskában, a Muravidéken is. A felnőttek szokásaira, a pünkösd napján tartott lóversenyre, a pünkösdi király és királyné választására is emlékeznek még. Az Alföldön - egyetlen kiskunfélegyházi változattól eltekintve - csak Szeged vidékén volt ismeretes a pünkösdölő, de ez a szokás is immáron már a múlté.

A rózsa a pünkösdi énekekben majdnem mindig előkerült. (...) A rózsa-jelkép útja az ókortól szinte napjainkig végig követhető. A középkori misztika a rózsát, a virágok királynőjét a mennyek királynőjére vonatkoztatta. Számos középkori Madonna-ábrázoláson tart Mária a kezében rózsát jogar helyett. Mária a "tövis nélküli rózsa": a pünkösdi rózsa is ilyen, és ezért Mária kedvelt attribútuma, csakúgy, mint a rózsákkal teli kosár, amivel Szent Dorottyát és Árpád-házi Szent Erzsébetet jelképezik.

(Dömötör Tekla)
A könyv

Elsőként beszéljünk a könyvről, hiszen az ismeretek fontos forrása, és hagyományos szerepe van a kultúra terjedésében. Sajnálatos, hogy manapság egyre kevesebbet olvasnak az emberek. Készen kapott történeteket néznek, hallgatnak, ami nem mozgatja meg a fantáziájukat és érzelmeiket. A televízió, a videó sajnos nagyon sok hívet szerzett, ezért ma a könyvek egyre inkább háttérbe szorulnak. Szomorú lenne, ha kikerülnének az érdeklődésünkből.

Könyv sokféle létezik. Vannak tudományos, ismeretterjesztő, szépirodalmi, magas színvonalú, és sajnos kevésbé magas szárnyalásúak is. Ki kell tudnunk választani a számunkra értékeset és fontosat. (…)

Az olvasás sok nyomot hagy az emberben. Sokszor társalgási téma is lehet a legutóbb olvasott könyv. Olvassunk tehát rendszeresen, ha időnk engedi.

Vigyázzunk a saját és a kölcsönkapott könyvekre. Ügyeljünk arra, hogy a könyveink lapjai ne legyenek gyűröttek. Ne hajtsuk be a lap sarkát, ne hagyjuk nyitva, szétfeszítve. Használjunk könyvjelzőt.

(Balogh László)
Nyelvhasználat

Édesanyánk szájából ismertük meg az első szavakat, majd használni is megtanultuk őket. Észrevétlen gyarapodott, gazdagodott ez a kincsünk. Naponta élünk vele: elmondjuk fájdalmainkat, örömeinket, megosztjuk titkainkat legjobb barátainkkal. A nyelv engedelmes eszközünk, segít a kapcsolatokat megteremteni és megtartani. Szólítjuk egymást, köszönünk, érdeklődünk, mesélünk, (...) és élünk e kinccsel százféle módon az ébrenlét minden percében. Üzenünk társainknak, üzennek az írások, a könyvek milliói éppúgy, mint a címek, feliratok vagy a családtagok apró levélkéi a konyhaasztalon.

„Szavak nélkül is megértik egymást” – mondják sok jó barátról, régi ismerősről. A tekintet, a mozdulat, egy szemvillanás elég, hogy a társ tudja, mit akar mondani a másik, vagy mit kell tennie neki. A kapcsolattartásnak vannak ilyen szavakkal ki nem fejezett eszközei is. Naponta használjuk ezeket minden különösebb erőlködés, gondolkodás nélkül. 

A szavak nélküli üzenetek formái, szokásai évezredek alatt formálódtak ki az emberek között, eltérések lehetnek a földrészek, de még egyes országok, népek között is.

(Schiller Mariann)

A stílus gazdagsága

Akinek több szava van, több ismerete van. Sőt, mivel a rokon értelmű szavak sohasem egyértelműek, akiknek több szava van egy dologra, több gondolata is van róla. Mikor a rokon értelmű szavakat gyűjtöd, képzeteidet sokasítod, szellemedet, lelked világát népesíted. Így van a szólamokkal is. A szólam átöröklött, megcsontosodott gondolatkapcsolás, azaz szókapcsolás.


Lelked építőszekrényében kockák a szavak, oszlopok a szólamok. Mennél több oszlopod van, annál gazdagabb vagy, annál könnyebb lesz, hajlékonyabb és gazdagabb lesz elméd. Ez a gazdagságod folyton gyarapodik, s a számtanórán éppúgy, mint a történelemórán szólamokat tanulsz, melyek képessé tesznek számtani vagy történeti dolgokról gondolkodni. De mást is jelentenek neked a szólamok, mint könnyebbséget és eszközöket: másképpen is kincset jelentenek, kincses örökséget. Apáidtól örökölted őket, apáid gondolkodásmódját örökölted velük. Örököse vagy őseid szellemi kincseinek, és rajtad a sor megőrizni őket. Ismerd meg ugyan az idegen gondolkodását is, tanulj idegen nyelveket, és a magadét is jobban fogod érteni. Semmit sem lehet igazán ismerni önmagában, csak mással összehasonlítva.


Ismerj meg hát idegen nyelveket is, hogy jobban gondolkodhass a magadén.

(Babits Mihály)

A magyarok útra kelnek

Ötszáz esztendeje volt már, hogy a hunok elváltak a magyaroktól, és elindultak új hazát keresni. Ötszáz esztendő alatt a magyarok is megszaporodtak Szittyaországban, és elég erősnek érezték magukat arra, hogy Attila örökét meghódítsák. 

Mielőtt elindultak volna a nagy útra, a nép öregjei, vezérei, táltosai összeültek tanácsot tartani. Hét törzsből állt akkor a magyarság. Mindegyiknek megvolt a maga külön vezére, és egyik se avatkozott a másik dolgába. (…) 

A hét törzs hét vezére közül Álmost választották meg a magyarok fejének, aki legöregebb és legbölcsebb volt köztük. Álmos aztán öregsége miatt fiára, Árpádra bízta a főhatalmat. Elindultak, s el is jutottak hegyeken, vizeken, ellenséges országokon keresztül, egészen addig a földig, amely Attiláé volt valaha. Lassú és sokáig tartó út volt ez. Elöl lovagoltak a fegyveres vitézek, utánuk következtek a négykerekű ökrös szekereken a nők és a gyermekek. Ezek között terelgették a szolgák az óriási nyájakat, marhákat, juhokat, amelyek tejjel és hússal látták el a vándorló népet.
Amely ország népe barátságosan fogadta őket, azon békességgel haladtak át, ahol ellenük szegültek, ott karddal nyitottak utat maguknak.   

Így értek el a sok harc és hosszú pihenők közt a Vereckei-szorosig.

 (Móra Ferenc)

Az emberről
Ha a fák, füvek vagy akár az erdei állatok szólni tudnának, látván az embert és viselt dolgait, azt mondanák szánakozva: Óh, te szerencsétlen, honnan tévelyedtél ide, és hogyan fogsz te itt élni? Azt hallottuk, hogy minket is csoportosítottál, nevet adtál nekünk, de még a csillagokkal is foglalkozol, és egyáltalán mindenbe beavatkozol, bár a lábad lassúbb a zergénél, fogaid gyöngék, a gégédből pedig olyan hangok jönnek elő, hogy a hozzád hasonlók sem értik meg mindig.

Rajtunk pihenhetsz, mondanák a füvek, de ki ne tépkedj bennünket a földből, mert neked fogunk hiányozni. Mialánk menekülsz az eső meg a tűző nap elől, mondanák a fák, de ne akarj minket leigázni, mert akármilyen furcsa, idegen jövevény vagy, azt az oxigént szívod, amit mi, növények kibocsátunk, azon a fehérjén élsz, amihez csak általunk juthatsz hozzá.

Egyszóval hiába minden: bricsesznadrágodban és a motorbiciklis sisakodban és az űrhajós-szkafanderedben se tudod letagadni, hogy a természet egy darabja voltál, és az vagy ma is.

Úgy döntöttél, hogy ilyen kényelmetlenül, csak a hátsó végtagjaidat használva közlekedsz a földön. Azért, hogy tőlünk magadat megkülönböztesd? Enélkül is látnánk, hogy jövevény vagy, de azért ne félj tőlünk, inkább békülj meg velünk! Próbáld meg, és járj el dolgainkban és dolgaidban a természet és saját mértéked szerint!

(Ancsel Éva)

A néphagyomány és a nemzeti művelődés

A hagyományon általában az elődeinkről reánk maradt szellemi javakat értjük, míg a hagyaték és az örökség szók a reánk szállott anyagi javakat jelölik. A hagyomány ősi soron szájról szájra terjed. Többé-kevésbé minden ember tanítómestere ennek az ősi „iskolánkívüli népművelés”-nek, mégis a hagyományátadásnak és –átvételnek megvannak az erre született mesterei, aminthogy a népkötészetet, népdalt sem a nép minden tagja költi, hanem erre született kiválóságai.

Vannak szóval ki nem fejezhető hagyományok, nem tárgyi örökségek, ezek a szokások, a népélet íratlan törvényei.

Az írásbeliség módot ad arra, hogy hagyományainkat ne csak szájról szájra, hanem írás által is terjesszük. A lejegyzett hagyomány is átöröklődik az utánunk jövő nemzedékre, de ha az élők emlékezetében nem marad meg, akkor az élettelen hagyomány, melynek már nincs meg az a hatalmas, életkormányzó ereje, mint az élő hagyományoknak vagy szokásoknak. (...)

Ma a nyugat-európai szabású iskola- és könyvműveltség fénykorát éljük, s a nemzetmegtartó hagyományok ápolásával nem törődünk. Valami alacsonyabbrendűség vett erőt rajtunk. Nem becsüljük azt, ami a miénk. Kapva kapunk mindenen, ami idegen, ami „európai”. Pedig Európa nem arra kíváncsi, hogy átvettünk-e mindent, amit az európai művelődés nyújthat, hanem arra, hogy a magunkéból mivel gyarapítottuk az európai művelődést!

(Györffy István)

             Magyar népviseletek

„Ruha teszi az embert” – ennek a szólásnak az elmúlt századokban nagyon határozott jelentése volt. Részletesen kidolgozott szabályok írták elő, milyen ruhaanyagok, milyen díszek, ékszerek viselése a nemesemberek kiváltsága. Ezeket a városi polgárok, a parasztemberek nem viselhették. A ruháról lehetett megítélni egykor, hogy valaki magyar-e vagy olasz, német-e vagy éppen görög. A népviseletek, kivált a későbbi változatos, színes viseletek tájanként, sőt községenként is különböztek – ruhájáról meg lehetett mondani, ki hová való.

A bőrből készített ruhadarabok közül a ködmön volt a legáltalánosabb. Viselték férfiak, nők, volt térdig érő változata is, de gyakrabban csípőig, derékig ért. Egyszerű példányait cserzetlen bőrből a pásztorok maguk is megcsinálták, a parasztemberek számára általában a szűcsmesterek készítették. A régi leltárak, történeti feljegyzések a nemesi viseletben sohasem említettek ködmönt. Az kizárólag a parasztemberek, mezővárosi polgárok öltözékéhez tartozott.

A suba a szabadban élő, dolgozó parasztemberek, pásztorok, hosszú utakra járó fuvarosok nélkülözhetetlen ruhadarabja volt. A subát szőrével befelé viselték hidegben, szőrével kifordítva eső ellen, mivel a zsíros, természetes gyapjúfürtökről lepergett az eső. Szőrével kifelé öltötték fel melegben is. Az egész nap nyájat vigyázó pásztoroknak szinte háza volt a suba: benne vészelték át a vihart, esőt, belé burkolózva aludtak a földön, az összehajtott subára ültek, néha a kiterített suba volt az asztaluk.

(Flórián Mária)
A magyar nyelv védelme

A nyelv, a magyar nyelv nem romlik, nem javul: jelei őrzik magyar műveltségünk ősi és újdonatúj kincseit egyaránt, őrzik a magyar szellemet. Nem nyelvünk romlik, hanem egyre többen vannak, akik csak szavait, fordulatait tanulják meg kötelességszerűen, de hajlamaik más nyelv, más műveltség bűvöletébe vonják őket. Ez a hajlam, mint bujkáló betegség, kipörsen nyelvünkön is, ezt lehet leplezni, de csak tüneti kezeléssel. Ezek a hűtlen hajlamok lassan érvényesülnek, s valósággal új nyelvet alkotnak, mely egyes elemeiben magyar, magyaros, de tartalmában, szerkezetében s jeleik nagy részében idegen. Ezt az egyveleg álmagyar, hivatalos használatra magyar nyelvet nem lehet s nem is érdemes tisztogatni, ha azoknak lelkét, akik ezt beszélik, nem tudjuk a magyar szellem tiszta tűzkörébe vonni. Aki pedig a magyar szellem tején nőtt fel, s felcseperedve lelke táplálójában, édes anyanyelvünkben megtalálta férfieszményét, a magyar hagyomány, a magyar műveltség, a magyar hivatás tudatát, az hiába hoz szellemi tanulmányútjáról idegen szót, hiába tapad rá egy-egy idegen szókapcsolat, nyugodtan élhet vele: díszíti nyelvét idegen szóval, mint meghódított szókapcsolattal. Nyelvének magyar szerkezete, beszédének magyar kiejtése úgyis elveti, vagy úgy magyarítja, hogy csak nyelvészeti firtatás után vall rá idegen voltára.
(Bóka László)

